Sklep Sveta

z dne 25. marca 1991

o sprejetju pravilnika mednarodne študijske skupine za baker

(91/179/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti členov 113 in 116 te pogodbe,

ob upoštevanju predloga Komisije,

ker je bil pravilnik mednarodne študijske skupine za baker sprejet na Konferenci Združenih narodov za baker v Ženevi 24. februarja 1989;

ker so bile države in mednarodne organizacije, ki so sodelovale na konferenci, zaprošene, da obvestijo Generalnega sekretarja Združenih narodov o svojem sprejetju pravilnika v skladu z odstavkom 22(b);

ker bo študijska skupina izvajala pomembno dejavnost analize in nadzora trga in trgovine z bakrom;

ker institucionalna struktura mednarodne študijske skupine za baker, kot jo določa njen pravilnik, predvideva skupno sodelovanje Skupnosti in tistih držav članic, ki soglašajo s pravilnikom;

ker so nekatere države članice navedle svoj namen sodelovati v študijski skupini;

ker bi torej morali Skupnost in tiste države članice, ki so se odločile za sodelovanje v postopkih študijske skupine, na podlagi skupnega stališča hkrati deponirati svoje listine o sprejetju,

SKLENIL:

Člen 1

Evropska gospodarska skupnost sprejema pravilnik mednarodne študijske skupine za baker.

Skupnost in tiste države članice, ki so se na tej stopnji odločile, da sodelujejo v postopkih študijske skupine, deponirajo svoje listine o sprejetju pri Generalnem sekretarju Združenih narodov, takoj ko so končani potrebni notranji postopki.

Besedilo pravilnika je priloženo temu sklepu.

Člen 2

Predsednik Sveta se pooblasti, da imenuje osebe, pooblaščene za deponiranje listine o sprejetju v imenu Skupnosti.

V Bruslju, 25. marca 1991

Za Svet

Predsednik

R. Steichen

--------------------------------------------------

PRILOGA

PRAVILNIK MEDNARODNE ŠTUDIJSKE SKUPINE ZA BAKER

Ustanovitev

1. Ustanovi se študijska skupina za baker za upravljanje določb in nadzor izvajanja tega pravilnika.

Namen

2. Zagotoviti okrepljeno mednarodno sodelovanje pri zadevah v zvezi z bakrom z izboljšanjem razpoložljivih informacij o mednarodnem gospodarstvu bakra in zagotavljanjem foruma za medvladna posvetovanja o bakru.

Opredelitve

3. (a) "Skupina" pomeni mednarodno študijsko skupino za baker, kakor je določena v tem pravilniku.

(b) "Baker" pomeni rude in koncentrate bakra: neprečiščeno ali prečiščeno bakrovo kovino, vključno s sekundarnim bakrom; bakrove zlitine; bakrove odpadke in ostanke; polizdelke in druge proizvode iz bakra, ki jih določi skupina.

(c) "Članice" pomenijo vse države in medvladne organizacije iz odstavka 5, ki pošljejo uradno obvestilo o svojem sprejetju na podlagi odstavka 22.

Naloge

4. Skupina ima na podlagi svojega namena naslednje naloge:

(a) voditi posvetovanja in izmenjavo informacij o mednarodnem gospodarstvu bakra;

(b) izboljšati statistiko o bakru;

(c) izvajati redna ocenjevanja tržnega stanja in predvidevanja za svetovno industrijo bakra;

(d) pripravljati študije o vprašanjih, ki so v interesu skupine;

(e) izvajati dejavnosti, povezane s prizadevanji drugih organizacij, ki so namenjene razvoju trga z bakrom in prispevajo k povpraševanju po bakru;

(f) obravnavati posebne probleme ali težave, ki obstajajo ali se pričakuje, da se bodo pojavile v mednarodnem gospodarstvu bakra.

Skupina izvaja zgornje naloge brez odstopanja od pravice vsake članice, da upravlja vse vidike svojega domačega gospodarstva bakra in ne posega v pristojnosti mednarodnih organizacij pri zadevah, ki spadajo v njihovo sodno pristojnost.

Članstvo

5. Članstvo v skupini je na voljo vsem državam, ki so zainteresirane za proizvodnjo ali porabo ali mednarodno trgovino z bakrom, in vsem medvladnim organizacijam, ki imajo odgovornosti v zvezi s pogajanji, sklepanjem in uporabo mednarodnih sporazumov, zlasti sporazumov o osnovnih proizvodih.

Pooblastila skupine

6. (a) Skupina izvaja taka pooblastila in sprejme ali organizira sprejem takih ukrepov, ki so potrebni za izvajanje in uporabo določb tega pravilnika.

(b) Skupina nima pooblastila, neposrednega ali posrednega, za sklepanje pogodb za namene trgovanja z bakrom ali katerim koli drugim osnovnim proizvodom ali izdelkom ali pogodb za terminske posle; niti nima pooblastila za prevzemanje kakršnih koli finančnih obveznosti za take namene.

(c) Skupina sprejme tak poslovnik, ki je potreben za izvajanje njenih nalog in je predmet tega pravilnika ter ni v neskladju z njim.

(d) Skupina nima pooblastil in je njene članice ne morejo pooblastiti za prevzemanje obveznosti zunaj obsega tega pravilnika ali poslovnika.

Sedež

7. Sedež skupine je na lokaciji, ki si jo izbere na območju države članice, razen če skupina odloči drugače. Skupina se z vlado gostiteljico dogovori za sporazum o sedežu, ki se sklene čim prej po začetku veljavnosti tega pravilnika.

Odločanje

8. (a) Največja pooblastila skupine, oblikovana na podlagi tega pravilnika, se dodelijo generalnemu zasedanju.

(b) Skupina, stalni odbor iz odstavka 9 in odbori ter pomožna telesa, ki se lahko ustanovijo, sprejemajo sklepe soglasno in brez glasovanja, razen v primeru sklepov, za katere je v tem pravilniku ali poslovniku določena posebna večina glasov.

(c) Vsaka država članica je upravičena do enega glasu.

Stalni odbor

9. (a) Skupina ustanovi stalni odbor, ki ga sestavljajo tiste članice skupine, ki izrazijo željo, da bi sodelovale v njegovem delu.

(b) Stalni odbor prevzame naloge, ki mu jih dodeli skupina, in poroča skupini o zaključku ali o napredovanju svojega dela.

Odbori in pomožna telesa

10. Skupina lahko poleg stalnega odbora ustanovi tudi druge odbore ali pomožna telesa pod pogoji, ki jih določi.

Sekretariat

11. (a) Skupina ima sekretariat, ki ga sestavljajo generalni sekretar in osebje, ki je potrebno.

(b) Generalni sekretar vodi skupino in ji je odgovoren za upravljanje in delovanje tega pravilnika v skladu s sklepi skupine.

Sodelovanje z drugimi

12. (a) Skupina lahko sklene dogovore za posvetovanja ali sodelovanje z Združenimi narodi, njihovimi organi ali specializiranimi agencijami in drugimi medvladnimi institucijami, če je to primerno.

(b) Skupina lahko sklene tudi dogovore, ki jih šteje za primerne za ohranjanje stika z zainteresiranimi vladami nečlanic, z drugimi mednarodnimi nevladnimi organizacijami ali z institucijami zasebnega sektorja, če je to primerno.

(c) Povabljeni so lahko opazovalci, da se udeležujejo sestankov skupine ali njenih pomožnih teles pod pogoji, ki jih določi skupina ali ta telesa.

Povezanost s Skupnim skladom

13. Skupina lahko zaprosi za imenovanje v Mednarodni organ za osnovne proizvode (ICB) na podlagi člena 7(9) Sporazuma o ustanovitvi Skupnega sklada za osnovne proizvode za namene sponzoriranja projektov o bakru, ki bi se financirali iz Sklada preko njegovega drugega računa po pogojih tega pravilnika. Sklepi o sponzoriranju takih projektov se navadno sprejemajo soglasno. Če soglasja ni mogoče doseči, se sklepi sprejemajo z dvotretjinsko večino glasov. Skupina ne prevzema nikakršnih finančnih obveznosti v zvezi s takimi projekti in ne nastopa kot izvedbena agencija za nobenega od teh projektov.

Pravni status

14. (a) Skupina je pravna oseba. Skupina ima ob upoštevanju odstavka 6(b) zgoraj zlasti sposobnost za sklepanje pogodb, pridobitev ali razpolaganje s premičninami in nepremičninami ter za sprožanje sodnih postopkov.

(b) Status skupine na ozemlju vlade gostiteljice ureja sporazum o sedežu med vlado gostiteljico in skupino.

Prispevki v proračun

15. (a) Vsaka članica prispeva v letni proračun, ki ga odobri skupina, v skladu s poslovnikom. Za namene ocenjevanja prispevkov se 50 % proračuna enakomerno porazdeli med članice; 25 % se porazdeli med države članice v sorazmerju z njihovim deležem bakrove rude in koncentratov v skupnem izvozu in uvozu držav članic, merjeno z vsebnostjo bakrove kovine in neprečiščenega ter prečiščenega bakra; preostalih 25 % pa se razporedi med države članice v sorazmerju z njihovim deležem v celoti, ki jo predstavlja rudarska proizvodnja ali poraba prečiščenega bakra vsake države članice, pri čemer se uporabi višja od obeh vrednosti. Izračun teh deležev temelji na zadnjih treh koledarski letih, za katere je na voljo statistika.

(b) Skupina določi prispevek vsake članice za vsako finančno leto v valuti, ki jo skupina določi v skladu z določbami o prispevkih, opredeljenimi v poslovniku, plačilo prispevka izvede vsaka članica v skladu s svojimi ustavnimi postopki.

(c) Poleg prispevkov v proračun lahko skupina sprejme donacije iz zunanjih virov.

Statistika in informacije

16. (a) Skupina zbira, primerja in daje na voljo članicam tiste statistične informacije o proizvodnji, trgovini, zalogah in porabi bakra, vključno s porabo specifičnih trgov in končne industrijske porabe, ki jih šteje kot primerne za učinkovito izvajanje tega pravilnika, pa tudi informacije iz pododstavka (b) spodaj.

(b) Skupina sklepa take dogovore, ki jih šteje za primerne in s katerimi je mogoča izmenjava informacij z zainteresiranimi vladami nečlanic in ustreznimi nevladnimi in medvladnimi organizacijami, da bi se izognila podvajanju dela in omogočila razpoložljivost najnovejših, zanesljivih in popolnih informacij o proizvodnji, porabi, zalogah, mednarodni trgovini, mednarodno priznanih objavljenih cenah bakra, dejavnostih v tehnologiji, raziskavah in razvoju v zvezi z bakrom in drugih dejavnikih, ki vplivajo na porabo in povpraševanje po bakru.

(c) Skupina si prizadeva zagotoviti, da informacije, ki jih daje na voljo, ne vplivajo na zaupnost dejanj vlad ali oseb ali podjetij, ki proizvajajo, predelujejo, tržijo ali uporabljajo baker.

Letno ocenjevanje in poročila

17. (a) Skupina izvede letno ocenjevanje svetovnega stanja bakra in povezanih vprašanj glede na informacije, ki jih dostavijo članice, in dopolnilne informacije iz vseh drugih ustreznih virov. Letna ocena vključuje pregled pričakovane proizvodne zmogljivosti bakra za prihodnja leta in predvidevanja o proizvodnji, porabi in trgovini z bakrom za naslednje koledarsko leto v pomoč članicam pri njihovem posamičnem ocenjevanju razvoja mednarodnega gospodarstva bakra.

(b) Skupina pripravi poročilo, ki vključuje rezultate letne ocene, in jih razpošlje članicam. Če skupina meni, da je to primerno, se lahko to poročilo, kakor tudi druga poročila in študije, ki so poslane članicam, dajo na voljo drugim zainteresiranim strankam v skladu s poslovnikom.

Razvoj trga

18. (a) Skupina ima razprave med članicami ter med članicami in tretjimi strankami, kot so organizacije za raziskave in razvoj trga, o načinih in sredstvih za povečevanje in razvoj trga za baker. V tem okviru se študije, ki jih opravi skupina v podporo razvoju trga, razširijo med razvojnimi organizacijami za baker za njihovo uporabo pri pripravi predlogov za tržne razvojne projekte, ki se dostavijo v obravnavo skupini. Izvedbo teh projektov prevzamejo organizacije za razvoj trga. Skupina lahko izbere in sponzorira projekte, ki se financirajo iz Skupnega sklada preko njegovega drugega računa.

(b) Skupina ponuja pospeševanje koordinacije med organizacijami za razvoj trga in podpira razširjanje dejavnosti za razvoj trga.

Študije

19. (a) Skupina pripravi ali sprejme ustrezne dogovore za pripravo priložnostnih študij v zvezi z mednarodnim gospodarstvom bakra, za katere se dogovori skupina.

(b) Študije lahko vsebujejo splošna priporočila ali predloge skupini, vendar taka priporočila ali predlogi ne odstopajo od pravice vsake članice, da upravlja vse vidike svojega domačega gospodarstva bakra in ne posegajo v pristojnosti mednarodnih organizacij pri zadevah, ki spadajo v njihovo sodno pristojnost.

Obveznosti članic

20. Članice si po najboljših močeh prizadevajo, da sodelujejo in pospešujejo uresničevanje ciljev skupine, zlasti z zagotavljanjem podatkov iz odstavka 16(a).

Sprememba

21. Ta pravilnik se lahko spremeni samo s soglasjem skupine.

Začetek veljavnosti

22. (a) Ta pravilnik začne veljati, ko države, ki predstavljajo skupaj najmanj 80 % trgovine z bakrom, kakor je določeno v Prilogi tega pravilnika, uradno obvestijo Generalnega sekretarja Združenih narodov (v nadaljevanju "depozitarja") na podlagi pododstavka (c) spodaj o svojem dokončnem sprejetju tega pravilnika.

(b) Ta pravilnik začne začasno veljati, ko države, ki predstavljajo skupaj najmanj 60 % trgovine z bakrom, kakor je določeno v Prilogi k temu pravilniku, uradno obvestijo depozitarja na podlagi pododstavka (c) spodaj o svojem začasnem sprejetju tega pravilnika.

(c) Vsaka država ali medvladna organizacija iz odstavka 5, ki želi postati članica skupine, obvesti depozitarja, da sprejema ta pravilnik bodisi začasno, do zaključka svojih notranjih postopkov, ali dokončno. Vsaka država ali medvladna organizacija, ki pošlje obvestilo o začasnem sprejetju tega pravilnika, si prizadeva dokončati postopke v 36 mesecih od začetka veljavnosti tega pravilnika ali dne obvestila o njegovem začasnem sprejetju, pri čemer se upošteva poznejši datum, in o tem obvesti depozitarja. Kadar država ali medvladna organizacija ne more dokončati svojih postopkov v zgoraj navedenem roku, lahko Skupina zadevni državi ali medvladni organizaciji odobri podaljšanje roka.

(d) Če pogoji za začetek veljavnosti tega pravilnika niso izpolnjeni do 30. junija 1990, depozitar povabi tiste države in medvladne organizacije, ki so poslale obvestilo o začasnem ali dokončnem sprejetju tega pravilnika, da se odločijo, ali naj ta pravilnik začne veljati med njimi začasno ali dokončno.

(e) Potem ko začne veljati ta pravilnik, depozitar čim prej skliče ustanovni sestanek skupine. Članice so o sestanku, če je to mogoče, obveščene najmanj en mesec prej.

Odstop

23. (a) Članica lahko kadar koli odstopi iz skupine s pisnim obvestilom o odstopu depozitarju in generalnemu sekretarju skupine.

(b) Odstop ne posega v nobene že sprejete finančne obveznosti članice, ki odstopa, in ji ne daje pravice do nikakršnih popustov na njen prispevek za leto, v katerem odstopi.

(c) Odstop začne veljati 60 dni potem, ko depozitar prejme obvestilo.

(d) Generalni sekretar skupine takoj obvesti vse članice o vsakem obvestilu, prejetem na podlagi tega odstavka.

Prenehanje

24. (a) Skupina se lahko kadar koli odloči z dvotretjinsko večino glasov držav članic, da ta pravilnik preneha veljati. Tako prenehanje začne veljati na datum, ki ga določi skupina.

(b) Ne glede na prenehanje tega pravilnika, skupina še naprej obstaja tako dolgo, kakor je potrebno, da izvede njeno likvidacijo, vključno s poravnavo računov.

Pridržki

25. Pridržki do določb tega pravilnika niso dopustni.

--------------------------------------------------

PRILOGA

Trgovina z bakrom [1]

Država | Izvoz | Uvoz | Skupna trgovina | Delež (%) |

(1000 ton) | (1000 ton) | (1000 ton) |

Avstralija | 150,7 | — | 150,7 | 1,41 |

Avstrija | 24,2 | 13,3 | 37,5 | 0,35 |

Belgija — Luksemburg | 222,6 | 430,9 | 653,5 | 6,12 |

Bolivija | 1,0 | — | 1,0 | 0,01 |

Brazilija | 2,3 | 153,8 | 156,1 | 1,46 |

Bolgarija | 1,0 | 2,0 | 3,0 | 0,03 |

Kanada | 635,1 | 78,7 | 713,8 | 6,69 |

Čile | 1308,0 | — | 1308,0 | 12,26 |

Kitajska | 7,0 | 358,9 | 365,9 | 3,43 |

Kuba | 2,7 | 6,5 | 9,2 | 0,09 |

Danska | 2,5 | 1,8 | 4,3 | 0,04 |

Finska | 21,9 | 54,5 | 76,4 | 0,72 |

Francija | 15,1 | 358,7 | 373,8 | 3,50 |

Demokratska republika Nemčija | 13,5 | 62,5 | 76,0 | 0,71 |

Zvezna republika Nemčija | 70,7 | 713,0 | 783,7 | 7,34 |

Grčija | — | 23,7 | 23,7 | 0,22 |

Madžarska | — | 34,0 | 34,0 | 0,32 |

Indija | — | 64,6 | 64,6 | 0,61 |

Indonezija | 90,4 | 17,4 | 107,8 | 1,01 |

Iran (Islamska republika) | 41,7 | — | 41,7 | 0,39 |

Irska | 0,9 | 0,2 | 1,1 | 0,01 |

Italija | 13,1 | 355,7 | 368,8 | 3,46 |

Japonska | 55,4 | 1217,1 | 1272,5 | 11,92 |

Madagaskar | — | — | — | — |

Mehika | 122,0 | 5,0 | 127,0 | 1,19 |

Nizozemska | 7,6 | 23,1 | 30,7 | 0,29 |

Norveška | 53,5 | 12,0 | 65,5 | 0,61 |

Panama | — | — | — | — |

Papua Nova Gvineja | 171,5 | — | 171,5 | 1,61 |

Peru | 343,4 | — | 343,4 | 3,22 |

Filipini | 217,1 | — | 217,1 | 2,03 |

Poljska | 177,1 | 18,4 | 195,5 | 1,83 |

Portugalska | 3,1 | 16,7 | 19,8 | 0,19 |

Republika Koreja | 4,2 | 177,9 | 182,1 | 1,71 |

Španija | 86,4 | 97,0 | 183,4 | 1,72 |

Švedska | 81,6 | 81,9 | 163,5 | 1,53 |

Tajska | — | 17,6 | 17,6 | 0,16 |

Turčija | — | 46,3 | 46,3 | 0,43 |

Zveza sovjetskih socialističnih republik | 103,3 | 23,6 | 126,9 | 1,19 |

Združeno kraljestvo Velika Britanija in Severna Irska | 32,1 | 324,5 | 356,6 | 3,34 |

Združene države Amerike | 187,9 | 529,1 | 717,0 | 6,72 |

Jugoslavija | 16,5 | 34,5 | 51,0 | 0,48 |

Zair | 508,4 | — | 508,4 | 4,76 |

Zambija | 500,5 | 20,0 | 520,5 | 4,88 |

SKUPAJ | 5296,0 | 5374,9 | 10670,9 | 100,00 |

--------------------------------------------------